|  |  |  |  |
| --- | --- | --- | --- |
| Hajdúszoboszlói Polgármesteri HivatalPolgármesteri Kabinet4200 Hajdúszoboszló, Hősök tere l. www.hajduszoboszlo.eu | | | **29.**  …………………………  sorszám |
| Ügyiratszám: HSZ/30153/2023  A 2023. 10. hó 26-i  képviselő-testületi ülés  jegyzőkönyvének melléklete | Ügyintéző: | előterjesztő | |
| Törvényességi ellenőrzést végezte (jegyző/aljegyző kézjegye): |  | |
| Megtárgyalja (bizottságok megnevezése): |  | |
| Döntés jellege: | egyszerű többség | |

**TÁJÉKOZTATÓ**

**a két ülés közötti időszak eseményeiről**

**Tisztelt Képviselő-testület!**

A legutóbbi ülés óta eltelt időszakról tájékoztatómat az alábbiak szerint adom meg, kérve és megköszönve tudomásul vételét:

1. Október 2-án Aranyi István rendőrezredes, Hajdúszoboszló új rendőrkapitánya "bemutatkozó" látogatást tett irodámban. Mivel kapitány úr már az ezredforduló környékén is szolgált városunkban, így rendelkezik megfelelő helyismerettel. Részletesen tájékoztattam a Hajdúszoboszló közvéleményét jelenleg leginkább foglalkoztató vendégmunkás kérdésről, valamint az ezzel kapcsolatos friss hírekről. Ő is igazolta, hogy továbbra is kiemelt figyelmet fordítanak erre a területre, mivel a rendőrség számára is fontos cél a lakosság biztonságérzetének erősítése. Megállapodtunk abban, hogy havi rendszerességgel találkozunk személyesen, hogy konzultáljunk Hajdúszoboszló közbiztonsága érdekében.

1. Október 7-én a Tokaj-Hegyaljai Szüreti Napok szombati rendezvényén vettünk részt. A szüreti felvonuláson idén a hajdúszoboszlói Zichy Géza Zeneiskola Fúvószenekara és a Főnix Látványtánc és Sportegyesület is fellépési lehetőséget kapott. A Tokaj-Hegyalja 27 településének szőlő-összeadási ünnepségén elismerően beszéltem településeink közötti együttműködés fejlődéséről és az összefogás erejéről.
2. Október 9-én a művelődési központban ünnepélyesen megnyitottam a 3. Hajdúszoboszlói Sport Kiállítást. Részletesen méltattam a múlt és a jelen sportsikereit, és egy reményteljes jövőképet vázoltam fel a sport iránt elkötelezett és gyakorló, valamint a környezetükre odafigyelő új generáció számára. Az esemény végén meghitt pillanatokban emlékeztünk Mezei Andrásra, a közelmúltban elhunyt labdarúgónkra.
3. Október 10-én részt vettem a hagyományos "szállodások reggelijén", ahol a szállodamenedzserek elégedetten számoltak be az év eddigi turisztikai eredményeiről. Az eseményen javaslatot tettem arra, hogy köszöntsük az egymilliomodik vendégéjszakát városunkban töltő vendéget, és vállaltam, hogy a jövő évi programokról időben tájékoztatást nyújtok a szálláshelyeknek, hogy ezt használhassák a jövő évi értékesítés során. Emellett beszámoltam a városban jelenleg tapasztalható vendégmunkás helyzetről. A fürdő vezérigazgatójától azt a tájékoztatást kaptam, hogy a jövő évben nem tervezik emelni a fürdőbelépők árát.
4. Az idősek hónapja alkalmából október 12-én a Hajdúszoboszlói Szociális Szolgáltató Központ szervezésében háromszáz idős embert látott vendégül az Árpád Uszodában. Az eseményen részt vett Bodó Sándor országgyűlési képviselő és Biró Anita helyi képviselő, a Szociális Bizottság elnöke.
5. Október 13-án délelőtt a Magyar Vöröskereszt Hajdú-Bihar Vármegyei elnöksége kihelyezett ülést tartott a Vöröskereszt hajdúszoboszlói szervezet meghívására. Ezen esemény keretében ünnepeltük az új iroda átadását is. Korábbi döntés alapján Hajdúszoboszló Város Képviselő-testülete a Hősök tere 3. szám alatti egyik üzlethelyiséget bocsátotta rendelkezésre a helyi Vöröskereszt szervezet számára. Nyéki István, a hajdúszoboszlói Vöröskereszt elnöke beszámolóját követően én is elismerő szavakkal méltattam városunk lakosságának és vállalkozóinak nagylelkű adakozó kedvét. A megyei elnökség tagjai is kifejezték, hogy a városi Vöröskereszt jelenlegi elhelyezési körülményei országos szinten is példaértékűek.
6. A jogszabályi előírásoknak eleget téve, városunkban várhatóan november, december hónapokban kerül sor az ebösszeírásra.
7. Október 14-én részt vettem a Hajdúszoboszlói Német Nemzetiségi Önkormányzat hagyományőrző vacsoraestjén, mely a Karikás Étteremben került megrendezésre. Köszöntőmben elismeréssel szóltam az elmúlt négy évben elért eredményeikről, valamint hangsúlyoztam a közösség erejének fontosságát a hagyományőrzés terén.
8. A 313/2023. (IX. 28.) Képviselő-testületi határozat értelmében, 2023. október 9-én levélben tájékoztattam Dr. Dukai Miklós urat, a Belügyminisztérium önkormányzati államtitkárát a képviselő-testület által elfogadott határozatról. Államtitkár úr kérésére jegyző úr és aljegyző úr közreműködésével feltártuk a harmadik országból érkező vendégmunkások és a munkásszállók üzemeltetésével és létesítésével kapcsolatos anomáliákat, egyben megfogalmaztuk javaslatainkat a kialakult helyzetre vonatkozóan. A levélben részletesen kifejtésre kerültek az általunk tapasztaltak, mely egyrészt a munkásszállásokra vonatkozó jogi szabályozás hiányosságaira (munkásszálló jogi értelmezése, IFA megfizetés kérdése), másrészt a harmadik országból érkező vendégmunkások elhelyezéséhez kapcsolódó információhiányra irányult. Ezen irányvonalak mentén tettük meg szabályozási javaslatainkat:

* A munkavállalás engedélyezése során kiemelt figyelmet kell szentelni annak, hogy a megfelelő szálláshely igazoltan rendelkezésre áll. A „megfelelő” szálláshely kritériumait jogszabályban kell rögzíteni. Jelenleg az OIF honlapja alapján „Magyarországi szálláshelyként az ingatlan – nyilvántartásban lakóház vagy lakás megnevezéssel nyilvántartott ingatlan, más lakhatásra alkalmas ingatlan (minimum 6 m2 lakóterület/fő) vagy jogszabályban meghatározott feltételeknek megfelelő kereskedelmi vagy egyéb szálláshely fogadható el.” Ezt le kell szűkíteni a munkásszállásra.
* Az SZJA tv. szerinti munkásszállás működtetése kizárólag működési engedély birtokában, munkásszállás rendeltetésű építményben történhessen. Az engedélyezési eljárást – az érintett szakhatóságok bevonásával – a jegyző folytassa le.
* Célszerű lenne a munkásszállások fogalmát kellő részletességgel definiálni, továbbá a higiéniai, egészségügyi előírásait az R1.-ben foglaltnál részletesebben szabályozni, az 5. § (4) bekezdésében foglalt „gumiszabály” nem elégséges [vö. a hatályon kívül helyezett 11/1976. (VIII. 3.) EüM rendelettel].
* Kiemelt turisztikai övezetben, gyógyhelyeken – a turisztikai igények kiszolgálásához szükséges mértéken felül – meg kell tiltani munkásszállások létrehozását, üzemeltetését, melynek ellenőrzéséhez és betartatásához erős jogkört kell biztosítani a városvezetés számára (bírságolás, illetve tevékenység azonnali hatályú megtiltásának jogszabályban taxatív jelleggel meghatározott esetei).
* A jogi háttér megfelelő tisztázásával egyidejűleg egyértelműen rögzíteni kell az IFA, vagy a helyi adókról szóló 1990. évi C. törvény módosításával beiktatott új adónem önkormányzat általi kivetésének lehetőségét.
* A munkavállalás engedélyezése során kiemelt figyelmet kell szentelni annak is, hogy a foglalkoztatás és az elszállásolás helyén a szükséges egészségügyi szolgáltatás rendelkezésre álljon az adott település egészségügyi ellátórendszerének túlterhelése nélkül.
* A jelenlegi feszült migrációs és világpolitikai helyzetben különös figyelmet kell szentelni annak, hogy a honos magyar lakosság közvetlen lakókörnyezetében tömegesen megjelenő ázsiai, vagy egyéb harmadik országból származó emberek a lakosság szubjektív biztonságérzetére jelentős negatív hatással lehetnek. A bizalom növelése érdekében az állami rendfenntartó szervezetek fokozottabb közbiztonsági tevékenysége mellett aktívabb tájékoztatási tevékenységet kell végezni, amelyhez a települések vezetése több információt, központi segítséget igényel.

**Határozati javaslat:**

Hajdúszoboszló Város Önkormányzatának Képviselő-testülete a két ülés közötti eseményekről október hónapban adott tájékoztatót tudomásul veszi.

Határidő: azonnal

Felelős: polgármester

Hajdúszoboszló, 2023. október. 16.

Tisztelettel:

……..……………………………

Czeglédi Gyula